
[bookmark: _Toc238224441]1. A szabályzat célja és jogszabályi háttere
A jelen szabályzat célja az intézmény épületén elhelyezett nemzeti, uniós és egyházi jelképek, valamint az ünnepségeken használt díszzászló használatának, kihelyezésének és kezelésének egységes rendjét meghatározni.
A szabályzat jogszabályi alapja: a 2011. évi CCII. törvény Magyarország címerének és zászlajának használatáról, valamint állami kitüntetéseiről; a 132/2000. (VII. 14.) Korm. rendelet a középületek fellobogózásának egyes kérdéseiről.
2. Az állandó jelleggel kihelyezett zászlók
Az intézmény főbejárata előtt, valamint a Kossuth Lajos utca felőli homlokzaton az alábbi zászlók kerülnek állandó jelleggel kihelyezésre:
· Magyar nemzeti zászló — a főbejárattal szemben, balra;
· Európai Uniós zászló — a főbejárattal szemben, jobbra;
· Református zászló — a Kossuth Lajos utca felőli homlokzaton.
Az állandó jelleggel kihelyezett zászlók folyamatos, méltó állapotban tartásáért, valamint szükség szerinti — időjárás okozta megrongálódás, kifakulás esetén történő — cseréjéért a gazdasági vezető felel.
3. A díszzászló használata
Az intézmény ünnepi alkalmain a Kántorjánosi Református Egyházközség díszzászlaja kerül használatra az alkalomnak megfelelően. A díszzászló használatával az intézmény kifejezi a fenntartóval való szoros kapcsolatát és egyházi kötődését.
A díszzászló használatára az alábbi alkalmakkor kerül sor:
· tanévnyitó, illetve nevelési évet nyitó ünnepség;
· tanévzáró, illetve nevelési évet záró ünnepség;
· az intézmény munkatervében rögzített egyéb ünnepélyek, megemlékezések (lásd VII.3. pont).
A díszzászló a fenntartó tulajdona, amelyet az intézmény a fenntartóval egyeztetett rend szerint, esetenként kölcsönvesz, majd az esemény lezárultával haladéktalanul, sértetlen állapotban visszaszolgáltat. A díszzászló intézményi tárolásáért — a kölcsönzés időtartama alatt — a nevelési igazgatóhelyettes felel.
4. A zászlóvivő kijelölése
Az ünnepségeken a díszzászlót zászlóvivő tanuló viszi. A zászlóvivőt — lehetőség szerint a diákönkormányzat tagjai közül — a DÖK patronáló tanár javaslata alapján a főigazgató jelöli ki, tanévenként megújítva. A zászlóvivő feladatait, az ezzel járó protokolláris rendet a DÖK patronáló tanár ismerteti az érintett tanulóval.
A zászlóvivőt két zászlókísérő követi. Kiválasztásuk a zászlóvivő tanuló kiválasztásával azonos elven történik.
5. Karbantartás, csere, tárolás
Az állandó jelleggel kihelyezett zászlókat rendszeresen, de legalább évente egy alkalommal — a tanévkezdés előtt — ellenőrizni kell; a kifakult, elszakadt vagy egyéb módon méltatlanná vált zászlót haladéktalanul cserélni kell. A leselejtezett nemzeti zászlót a 2011. évi CCII. törvény előírásainak megfelelő, méltó módon kell megsemmisíteni.
Az intézmény saját tulajdonú zászlóit (a főbejárat előtti és a homlokzati zászlókat) száraz, tiszta helyen, az erre kijelölt tárolóban kell őrizni, amikor nincsenek kihelyezve (pl. tisztítás, csere idejére). A tárolásért a gazdasági vezető felel.
6. Jelképhasználat a helyiségekben
Az intézmény minden olyan helyiségében, amelyet tanulók, gyermekek vagy dolgozók rendszeres munkavégzésre, tanulásra használnak — így különösen a tantermekben, csoportszobákban, a nevelői/tanári szobában, valamint a vezetői irodákban — ki kell helyezni a Református címert, vagy az azt helyettesítő intézményi címert. Folyosókon, közlekedőkben, valamint kizárólag technikai célt szolgáló helyiségekben (raktár, kazánház, karbantartó műhely stb.) a jelképelhelyezés nem kötelező.
[ ??? Ellenőrizendő/eldöntendő: kihelyezésre kerüljön-e emellett Magyarország címere is a fenti helyiségekben. Mivel az intézmény egyházi fenntartású, nem tartozik a 2011. évi CCII. törvény 1. § (1) bekezdésében felsorolt, a címer épületen/helyiségben történő elhelyezésére automatikusan jogosult szervek közé — ezért ha a kihelyezés mellett döntötök, célszerű előzetesen tisztázni a fenntartóval, hogy ez nemzeti jelképként (nem szervezeti emblémaként) történő, elfogadott gyakorlatnak minősül-e.]

